ועדת הפנים והגנת הסביבה, כנסת 19, פרוטוקול מספר 278, 2014-05-19 10:00

מירי רגב: בוקר טוב לכולם.

מירי רגב: אני פותחת את הוועדה בדיון ראשון היום בסוגיית הכותל הקטן.

מירי רגב: סוגיית הכותל הקטן נדונה מספר פעמים בוועדת הפנים והגנת הסביבה, כולל סיור שערכנו בכותל הקטן.

מירי רגב: ראינו את הביזיון של איך שהכותל הקטן מוחזק – אם זה בהיבט של בטיחות, שיש אבנים נופלות, אם זה בהיבט של תחזוקה, שיש פחי זבל שנמצאים צמוד לכותל, ואם זה ברמה של השתנה על הכותל הקטן, שממש משתינים על הכותל הקטן.

מירי רגב: היינו שם עם עיריית ירושלים, עם הגורמים של הכותל ועם גורמים שונים ממשרד התיירות, והיה שם גם מישהו שדיבר על האחזקה של המקום.

מירי רגב: הבנו שצריך לעשות שם פעילות, אבל הייתה אי הבנה לגבי השאלה מי אחראי על הפעילות של הכותל הקטן, ותכף אנחנו נבהיר את זה.

מירי רגב: כי יש חוק של המקומות הקדושים, ויש לי גם מכתב של אביחי מנדלבליט, מזכיר הממשלה.

מירי רגב: בהמשך לכך שראיתי שהדברים האלה לא מתקדמים, פנה אליי מתי דן, וביקש לקיים דיון נוסף בעניין הכותל.

מירי רגב: האמת היא שהייתי עושה סיור שם, אבל בגלל שאין לנו זמן לסיורים, כי המושב הזה מאוד קצר וגם ככה יש לנו ארבעה סיורים, אז חשבתי שנכון לקיים סטטוס קצר על הכותל.

מירי רגב: אז בשלב הראשון אני מבקשת ש"עטרת כהנים" תציג את הממצאים שלה.

מירי רגב: חבר הכנסת זחאלקה, אתה יכול להחליט באיזה שלב שאתה רוצה לדבר - - -

ג'מאל זחאלקה: נשמע את הטענות.

מירי רגב: אז אני מבקשת לשמוע קודם כול את עטרת כהנים, ואחריכם אני רוצה לשמוע שני גורמים: את משרד הדתות, שעל פי החוק אחראי על המקומות הקדושים, ואת עיריית ירושלים, שאני רוצה לשמוע, לאחר הסיכום שהיה עם מזכיר הממשלה, מה עשיתם עם העניין.

מירי רגב: אחר כך אנחנו נשמע את שאר הגורמים.

מירי רגב: בבקשה.

<שמואל ברקוביץ: ראשית, אני מבקש למען הסדר הטוב לומר שאני נמצא פה בשם ועד "כותלנו" ומתי דן, ונתבקשתי להציג בפני הוועדה את המצב המשפטי.

ג'מאל זחאלקה: אז זה לא עטרת כהנים?

<שמואל ברקוביץ: לא, ועד "כותלנו" זה ועד של מתנדבים תושבי הרובע היהודי שעניינם בכותל המערבי הקטן הוא לשמר אותו כמקום קדוש, היסטורי ולאומי, של היהודים, ללא שום חשבונות פוליטיים כאלה ואחרים, לא התנחלויות ולא שום דבר.

<שמואל ברקוביץ: לגופו של עניין.

<שמואל ברקוביץ: יושבת-ראש הוועדה, אני כבר שלחתי לך חווֹת דעת בעניין, ואני אענה על השאלה מי אחראי על הכותל המערבי הקטן.

<שמואל ברקוביץ: מונח לפניי מכתבו של סגן השר לשירותי דת, הרב אליהו בן-דהן, שטוען, בטעות גמורה, שבשלב זה הכותל הקטן אינו מצוי תחת אחריותו של המשרד לשירותי דת.

<שמואל ברקוביץ: הוא כותב אלייך כך: "כידוע לך, האחריות על המקומות הקדושים הועברה למשרד לשירותי דת, מלבד הכותל המערבי על כל שלוחותיו, שנותר כפוף למשרד ראש הממשלה".

<שמואל ברקוביץ: חוץ מהמילים "המשרד לשירותי דת", אף מילה כאן לא נכונה.

<שמואל ברקוביץ: כאשר פורק משרד הדתות, בשנת 2003, כל סמכויות המשרד לשירותי דת חולקו בין משרד הפנים, משרד התיירות ומשרד ראש הממשלה.

<שמואל ברקוביץ: כאשר המשרד הזה הוקם מחדש, בתקופתה של הממשלה הנוכחית, הרי שעל סמך החלטה מספר 104 של הממשלה, מ-5 במאי 2013, כל הסמכויות של משרד הדתות בעבר, כולל, אני מדגיש, בסעיף ט', חוק השמירה על המקומות הקדושים, תשכ"ז-1967, פרט לגבי קבר רבי שמעון בר-יוחאי – כל הסמכויות האלה הוחזרו לשר לשירותי דת.

<שמואל ברקוביץ: אני אוסיף בסוגריים משהו שלא - - -

מירי רגב: אוקיי, הבנתי את דבריך בנוגע לחוק.

מירי רגב: תכף יתייחס לזה גם היועץ המשפטי לוועדה.

<שמואל ברקוביץ: רק שנייה.

<שמואל ברקוביץ: לא יכול להיות ויכוח על העובדה הזאת, כי החלטת ממשלה היא מחייבת.

<שמואל ברקוביץ: הסמכות היחידה שנשארה במשרד ראש הממשלה, שלא שייכת לענייננו, היא הסמכות לפי סימן 3 לדבר המלך על המקומות הקדושים, להכריע בשאלה אם סכסוך קשור למקום קדוש או לא.

<שמואל ברקוביץ: אבל זה לא מענייננו ולכן אני לא אומר על זה מילה.

<שמואל ברקוביץ: בקיצור ולעניין, בחוק השמירה על המקומות הקדושים, שהסמכויות מכוחו הוחזרו לשר לשירותי דת, כתוב במפורש בסעיף 4: שר הדתות ממונה על ביצוע חוק זה, והוא רשאי לאחר התייעצות עם נציגי בני הדתות הנוגעים בדבר ובהסכמת שר המשפטים, להתקין תקנות בכל הנוגע לביצועו.

<שמואל ברקוביץ: דהיינו, בעברית פשוטה, ההגנה על מקומות קדושים – ואין מחלוקת שהכותל המערבי הקטן הוא חלק מהכותל המערבי, הוא המשך שלו, הוא מקום קדוש, וגם יש פסקי הלכה בעניין הזה של הרבנות הראשית, וגם הרב רבינוביץ' - - -

מירי רגב: אבל כבר קראנו את זה.

מירי רגב: כמה מילים על אותו משפט?

מירי רגב: הבנו שהאחריות היא על משרד הדתות, הבנתי את זה.

ג'מאל זחאלקה: ממתי זה הפך לקדוש ומשתמשים בו?

ג'מאל זחאלקה: ממתי זה?

מירי רגב: אנחנו מדברים על הכותל הקטן.

ג'מאל זחאלקה: אני מבין.

ג'מאל זחאלקה: אתה יודע ממתי?

<שמואל ברקוביץ: אני יודע להגיד לך - - -

ג'מאל זחאלקה: ממתי?

ג'מאל זחאלקה: מאיזה שנה?

<שמואל ברקוביץ: אתה רוצה גם לשמוע את התשובה?

ג'מאל זחאלקה: כן, בבקשה.

<שמואל ברקוביץ: אז מספיק לשאול אותי פעם אחת.

<שמואל ברקוביץ: הכותל המערבי משמש כאתר תפילה לאומי יהודי מאז המאה ה-16, והכותל המערבי הקטן משמש כאתר תפילה לפחות 200 או 300 שנה.

<שמואל ברקוביץ: וכל - - -

ג'מאל זחאלקה: ומתי אחרי הכיבוש?

<שמואל ברקוביץ: אני עונה לך.

<שמואל ברקוביץ: מלפני - - -

מירי רגב: סליחה, אני לא מתווכחת.

מירי רגב: הכותל הקטן הוא חלק מהכותל המערבי - - -

ג'מאל זחאלקה: אני שואל אותו שאלת תם: מתי התפללו?

ג'מאל זחאלקה: זה עניין היסטורי.

ג'מאל זחאלקה: יש לי דעה ב"הארץ" מתי התחילו להשתמש בזה.

מירי רגב: הכותל הקטן הוא חלק מהכותל המערבי.

מירי רגב: אם יש ויכוח על הכותל המערבי, אז גם - - -

ג'מאל זחאלקה: אני שאלתי שאלה פשוטה מאוד.

ג'מאל זחאלקה: לא שאלתי אם הוא קדוש או לא, שאלתי מתי התחילו להתפלל.

<שמואל ברקוביץ: אז אני מסביר - - -

ג'מאל זחאלקה: - - - אז אל תענה.

ג'מאל זחאלקה: כי זה לא לטובתך התשובה.

<שמואל ברקוביץ: סליחה רגע - - -

ג'מאל זחאלקה: זה לא לטובתך התשובה.

<שמואל ברקוביץ: סליחה רגע - - -

ג'מאל זחאלקה: אתה אומר חצי אמת.

<שמואל ברקוביץ: למה אתה צועק עליי?

<שמואל ברקוביץ: אנחנו מכירים?

ג'מאל זחאלקה: אני לא צועק עליך, ואל תרים קול.

<שמואל ברקוביץ: מי שמרים קול זה אתה.

מירי רגב: עורך-דין ברקוביץ - - -

ג'מאל זחאלקה: - - - אני עדיין נציג ציבור.

ג'מאל זחאלקה: אתה נציג כיבוש.

מירי רגב: עורך-דין ברקוביץ, אמרת את עמדתך בעניין מי אחראי על הכותל הקטן - - -

ג'מאל זחאלקה: ולא אמרת מתי התחילו להתפלל.

ג'מאל זחאלקה: אני רוצה לשאול את זה.

ג'מאל זחאלקה: את מי אני יכול לשאול?

ג'מאל זחאלקה: אני רוצה לשאול את הממלכה, את נציג משרד הדתות - - -

מירי רגב: לא, לא, אני לא יודעת את מי.

מירי רגב: תעביר שאלה לשר הדתות - - -

ג'מאל זחאלקה: לא, לא, אני אשאל פה.

ג'מאל זחאלקה: אני רשאי כחבר כנסת לשאול.

ג'מאל זחאלקה: צריכים לחשוף אמת פה.

מירי רגב: מאה אחוז, אז תחכה ואני אתן - - -

<שמואל ברקוביץ: למה אתה צועק?

ג'מאל זחאלקה: אל תתערב - - -

<שמואל ברקוביץ: אתה צועק כל הזמן - - -

ג'מאל זחאלקה: - - -

<שמואל ברקוביץ: מה אתה צועק?

ג'מאל זחאלקה: אתה - - - ירושלים המזרחית.

ג'מאל זחאלקה: אתה כוח הכיבוש.

ג'מאל זחאלקה: אתה רוצה להפר את הסטטוס-קוו, זה מה שאתם עושים פה.

ג'מאל זחאלקה: עטרת כהנים, הארגון הקיצוני, הסהרורי - - - גזענים - - -

<שמואל ברקוביץ: אני גזען?

ג'מאל זחאלקה: - - -

מירי רגב: עטרת כהנים, מה יש לכם להגיד?

<דביר הורן: אני ביקרתי במקום במהלך החודשים שמאז הסיור של ועדת הפנים, ובאמת בוצעו עבודות: בוצע חיזוק של הכותל המערבי על ידי רשות העתיקות, בפיקוח העירייה ובפיקוח הקרן למורשת הכותל; וצריך להודות להם על זה, כי שנים המקום היה חרב ונראה זוועה.

ג'מאל זחאלקה: מתי בוצעו העבודות?

<דביר הורן: העבודות בוצעו עד סוף השנה הלועזית - - -

ג'מאל זחאלקה: זה חדש.

ג'מאל זחאלקה: זה עניין חדש, זה לא קיים עשרים שנה.

ג'מאל זחאלקה: עשרות שנים זה לא היה - - -

מירי רגב: בהר הבית שום דבר לא נופל?

מירי רגב: אתם לא עושים תחזוקה להר הבית?

ג'מאל זחאלקה: אני שואל שאלה פשוטה: ממתי התחיל הסיפור הזה?

ג'מאל זחאלקה: מתי התחלתם אותו?

מירי רגב: חבל שלא התחילו את זה קודם.

מירי רגב: אם היו מתחזקים את הכותל המערבי - - -

ג'מאל זחאלקה: בסדר, אני רק רוצה לשאול - - -

<דביר הורן: - - - בכותל המערבי מאז חורבן הבית.

מירי רגב: סליחה, דביר, אני מנהלת פה את הישיבה, לא אתה.

מירי רגב: הוא שאל שאלה וענינו לו: כל אבן שתיפול בהר הבית ותזיק חס וחלילה למתפללים המוסלמים, יטפלו בה, ואותו דבר גם לגבי הכותל המערבי – כל אבן שתיפול בכותל המערבי ותפגע באחד המתפללים או המתפללות, נטפל בה.

מירי רגב: לצערי זה טופל מאוחר מדי, אבל עדיף מאוחר מאשר לעולם לא.

מירי רגב: בסוף גם לא ישתינו בכותל המערבי.

מירי רגב: נחזור לנושא התחזוקה של האבנים.

<דביר הורן: הקיר עצמו טופל, בוצעה גם כוחלה בקשת, ואפשר לראות את זה בתמונות שהבאתי לכאן.

<דביר הורן: אתמול ביצעתי ביקור במקום כדי לראות את המקום, וראיתי שיש שם פיצוץ של ביוב.

<דביר הורן: אפשר לראות בתמונה קבוצת תיירים ומאחוריהם שלולית ביוב.

מירי רגב: בושה וחרפה: ביוב חופשי בכותל הקטן.

מירי רגב: זה המקום הכי קרוב להר הבית שיהודים יכולים להתפלל בו, והם מתפללים עם ריח של שתן, עם זבל, ועם ביוב בפנים.

מירי רגב: זה הכבוד שיש לנו.

מירי רגב: ככל שאנחנו נכבד את עצמנו יותר, ככה בעולם יכבדו אותנו.

<דביר הורן: גם היו שם קבוצות של תיירים, זה לא רק עניין שלנו.

מירי רגב: אבל אני עכשיו לא מדברת על תיירים, אני מדברת על החובה שלנו לטפל במקומות הקדושים.

<דביר הורן: אחד הנושאים שלא טופלו זה הסרת הפיגום ופסולת הבניין שמאחורה.

<דביר הורן: יש לנו תמונות שמעידות שזה מה שיש מאחורה.

מירי רגב: היינו שם.

<דביר הורן: לא, אבל כאן רואים פיגום נחמד, אבל מאחורה – פח זבל של פסולת ופסולת בניין.

<דביר הורן: אלה הדברים שלא סודרו.

<דביר הורן: גם לא סודרה שום הכוונה למקום וגם לא - - -

מירי רגב: מצלמות שמו?

מירי רגב: אמרנו שהמשטרה תשים מצלמות, מכיוון שבעבר היה שוטר ששומר על הכותל הקטן אבל מאז שהתקנים כנראה הצטמצמו למשטרה, החליטו לשים את השוטרים במקום אחר.

מירי רגב: אמרנו שמשום שהמקום הוא קטן, אז נשים שם כמה מצלמות, כדי לראות מי משתין על הכותל.

<חיים שמואלי: הותקנו שלוש מצלמות.

מירי רגב: מתי?

<חיים שמואלי: בחודשים האחרונים.

מירי רגב: ומה אתם רואים במצלמות?

<חיים שמואלי: רואים את הכותל הקטן.

מירי רגב: ואתם רואים מי משתין על הכותל?

<חיים שמואלי: אנחנו לא קיבלנו שום דיווח שמישהו השתין על הכותל.

מירי רגב: מי צופה במצלמות האלה?

<חיים שמואלי: אצלנו, ב"מבט 2000", חדר המצלמות של - - -

מירי רגב: איך אני יכולה לקבל דיווח מה צולם בשלושת החודשים האחרונים בכותל הקטן?

<חיים שמואלי: הכול מצולם.

מירי רגב: אז אני רוצה לקבל דיווח על זה.

מירי רגב: אני רוצה לדעת אם היו אירועם חריגים, למשל השתנה או זריקת פסולת שם, בשלושת החודשים האחרונים, ואם כן, מה עשיתם עם זה.

מירי רגב: אז יש כרגע התקדמות בשני נושאים: המצלמות, שאת זה המשטרה סגרה; והדבר השני זה שרשות העתיקות טיפלה באבנים שנופלות שם.

<דביר הורן: יש לציין גם שהמשטרה שמה מש"ק של הכותל הקטן, שחלק מתפקידו זה לטפל בנושא של הכותל הקטן.

מירי רגב: יפה, אז נציין גם את זה.

מירי רגב: אוקיי, אז עכשיו אנחנו מדברים על הדבר המרכזי, שזה הפסולת והפיגומים.

מירי רגב: אני רוצה להקריא לכם את מכתבו של מזכיר הממשלה, שהגיע אליי הבוקר: "בהמשך לפנייתך בנושא ולקראת הדיון המתקיים בנושא בוועדת הפנים והגנת הסביבה של הכנסת בראשותך, אבקש לעדכן כי לפני מספר חודשים קיימתי ישיבה בנושא עם רב הכותל והמקומות הקדושים, ועם מנכ"ל הקרן למורשת הכותל המערבי, וכן העליתי את הנושא בשיחה שקיימתי עם ראש עיריית ירושלים.

מירי רגב: בפגישות אלו עלה כי השטח הסמוך לכותל הקטן הינו שטח ציבורי המצוי באחריותה של עיריית ירושלים.

מירי רגב: בהתאם, סוכם עם ראש העיר כי העירייה תבצע את עבודת התחזוקה הנדרשת באתר, כולל בכותל הקטן, בהתאם לדרישות שיועברו על ידי הקרן למורשת הכותל.

מירי רגב: עוד סוכם, כי לצורך כך תקצה העירייה את המשאבים הדרושים על פי סיכום זה.

מירי רגב: הסטטוס-קוו הקיים במקום זה יישמר".

מירי רגב: זאת אומרת שעיריית ירושלים הייתה אמורה לוודא שפחי הזבל יזוזו משם ושהפיגומים שצמודים לקיר יזוזו משם.

מירי רגב: זה הסיכום עם עיריית ירושלים.

מירי רגב: אז בואו תסבירו לי למה זה לא קורה עד עכשיו.

מירי רגב: ציון, בבקשה.

ג'מאל זחאלקה: עוד טדי קולק התנגד להסרת הפיגומים.

מירי רגב: בסדר, נחזיר אותו לתחייה.

<ציון שטרית: גברתי, כזכור לך, קיימנו סיור משותף במקום הזה, כולל ישיבה שהתקיימה שם.

<ציון שטרית: אני חושב שמאז הפגישה הזו כל מכלי האשפה שהיו מפוזרים שם סולקו.

<ציון שטרית: נכון לאתמול הייתי שם, ואין אשפה ברחבה של הכותל הקטן.

<ציון שטרית: נכון, אני מסכים שיש שם שלולית ביוב נכון לאתמול, אבל אני מזכיר שכל עניין הביוב הוא לא באחריות עיריית ירושלים, אלא חברת "הגיחון".

<ציון שטרית: בכל מקרה, ביקשתי להביא את זה לידיעתם.

<ציון שטרית: באשר למכתבו של מזכיר הממשלה, אני ודאי לא מכיר וגם לא מצוי ברמות האלה, ואני מניח שאם יש מכתב כזה ברשותו של ראש העיר, אז הוא ינחה את מי שצריך, לבצע את מה שנדרש.

מירי רגב: יש כאן שני דברים שאני מבקשת תשובות עליהם.

מירי רגב: אחד, מה זה "הגיחון", הרי "הגיחון" עובד עם עיריית ירושלים.

מירי רגב: הרי אם זה היה בכותל המערבי, הם היו מיד באים ומטפלים בזה.

מירי רגב: אז או שהם לא מבינים מה זה הכותל הקטן וצריך להסביר להם, או שאתם לא מספיק מבינים את החשיבות של האחריות שלכם על מה שקורה שם.

מירי רגב: להעביר את הקוף ל"הגיחון" –לא זה התפקיד שלך.

מירי רגב: התפקיד שלך זה לוודא שבכותל הקטן לא יהיה ביוב, נקודה.

מירי רגב: זה צריך להיות מטופל במיידי.

<ציון שטרית: גברתי, את התפקיד שלי אני מכיר מצוין, ואני עושה אותו בסדר.

<ציון שטרית: כפי שאמרתי, התחום איננו באחריות האגף ולא באחריות עיריית ירושלים.

<ציון שטרית: הדבר הועבר לחברת "הגיחון", כדי שזה יטופל.

מירי רגב: מתי זה העובר?

<ציון שטרית: היום.

מירי רגב: כל כמה זמן אתם, עיריית ירושלים, עושים ביקורים בכותל הקטן?

<ציון שטרית: אני, באופן אישי, לפחות פעמיים בשבוע.

מירי רגב: וממתי הביוב הזה?

<דביר הורן: מאתמול.

מירי רגב: בסדר, קורה.

מירי רגב: אז אתם עושים פעמיים בשבוע ביקורים במקום, כן?

<ציון שטרית: אני באופן אישי, לא על ידי שליח.

מירי רגב: אז זה בסדר גמור.

מירי רגב: אני מבקשת שעד סוף השבוע הביוב יטופל, במיידי.

מירי רגב: ואם ראש עיריית ירושלים לא מסוגל לבצע את תפקידו כאחראי על הכותל הקטן, אני אדבר עם מנכ"ל "הגיחון", אני אעזור לכם; כדי שלפחות ביום ירושלים, כשהוא מגיע לפה, לא זה יהיה הנושא שאני אדבר עליו עם ראש העיר, על הביזיון של הכותל הקטן, אלא שבאמת ננסה לקדם נושאים שראש העיר רוצה לקדם בוועדה.

מירי רגב: אז שנושא הביוב יטופל.

מירי רגב: דבר שני, נושא הפיגומים.

מירי רגב: באחריות

מירי רגב: כם להסיר אותם.

מירי רגב: משטרת ישראל אמרה את זה כבר בעבר...

מירי רגב: כזכור לך, היועץ המשפטי, אנחנו באנו בתלונות למשטרת ישראל, והם בהתחלה אמרו "לא, זה שייך לשב"כ", הם חשבו שיש שם מצלמות נסתרות שעוקבות אחרי העיר העתיקה.

מירי רגב: אז פנינו לשב"כ, והסתבר שזה לא השב"כ.

מירי רגב: הסתבר שזה זבל.

מירי רגב: פיגומים וזבל על הכותל הקטן, זה מה שהסתבר.

מירי רגב: ואמרו בהתחלה "לא, המשטרה לא מאפשרת לנו לעבוד שם", והמשטרה אמרה "מה הבעיה?

מירי רגב: שכל מי שרוצה לעבוד יעבוד".

מירי רגב: המשטרה מאפשרת להוציא דברים או להכניס דברים להר הבית, אבל היא לא התעסקה בכלל עם הנושא של הכותל הקטן.

מירי רגב: זאת אומרת שזה באחריות ירושלים.

מירי רגב: אז בוא תסביר למה מאז הסיור סוגיית הפיגומים לא טופלה.

מירי רגב: למה הפיגומים לא הוסרו מהכותל הקטן?

<ציון שטרית: אני לא מכיר את הסוגיה, ואני גם לא אמור להתעסק בה, ולכן אין לי מענה.

מירי רגב: אז למה שולחים לי נציג שיודע רק חלק מהדברים?

מירי רגב: צריך לבוא לפה נציג עירייה שייתן תשובות על הכול.

<ציון שטרית: בעירייה הבינו שידובר על נושא מסוים, ולכן שלחו אותי.

<ציון שטרית: אני מניח שאם היה מובהר שידברו גם על נושאים אחרים, היו שולחים נציג שיודע להשיב גם על זה.

מירי רגב: אבל יש זבל מאחורי הפיגומים, אז למה לא אוספים אותו?

מירי רגב: בזבל אתה יכול להתעסק, או גם לא?

<ציון שטרית: גברתי, אני לא רוצה לומר מה יש או מה אין מאחורי הפחים האלה, אבל במקום הגלוי אין זבל.

<ציון שטרית: במקומות נסתרים אני לא מחפש.

<ציון שטרית: את מה שאני רואה, אני דואג שהעובדים שלנו יסלקו.

מירי רגב: האם משטרת ישראל מונעת מעיריית ירושלים להסיר את הפיגומים?

<חיים שמואלי: לא.

מירי רגב: חד וחלק לא?

<חיים שמואלי: לא.

מירי רגב: היועץ המשפטי?

<מיכה פרנקנבורג: זו לא החלטה שלנו.

<מיכה פרנקנבורג: אנחנו נותנים סיוע אבטחתי, אבל זו לא פעולה שאנחנו - - -

מירי רגב: אני לא שאלתי אם אתם נותנים סיוע אבטחתי או לא.

מירי רגב: שאלתי האם אתם מונעים מעיריית ירושלים להסיר את הפיגומים בכותל הקטן.

<מיכה פרנקנבורג: לא.

מירי רגב: זאת אומרת שאם עיריית ירושלים תחליט אחרי הדיון הזה שמסירים את הפיגומים, אתם לא אלה שעוצרים מהם את הסרת הפיגומים מעל הכותל הקטן, נכון?

<חיים שמואלי: נכון לעכשיו – לא.

נסים זאב: השאלה אם זה באחריות עיריית ירושלים.

מירי רגב: בוודאי, חד וחלק.

מירי רגב: כך קבע מזכיר הממשלה: כל מה שקשור לאחזקת המקום זה של עיריית ירושלים.

מירי רגב: בוודאי, זה חלק מירושלים.

מירי רגב: האם הקרן למורשת הכותל המערבי יכולה להאיר את עינינו בעניין הפיגומים?

מירי רגב: האם יש מישהו שמונע את הסרת הפיגומים מעיריית ירושלים?

מירי רגב: או שרק צריך להוסיף תקציב לעיריית ירושלים כדי שתבצע את זה?

<ליאור חזן: מצדנו לא.

מירי רגב: האם משרד הדתות יודע שיש איזושהי בעיה לעיריית ירושלים שבגללה היא לא מורידה את הפיגומים?

מירי רגב: האם אתם ביקשתם מעיריית ירושלים, כמשרד האחראי על המקומות הקדושים, שתטפל בנושא הזה, או שאתם עסוקים כרגע רק בנישול ש"סים מהמועצות הדתיות האזוריות ואין לכם זמן להתעסק בפיגומים בכותל הקטן?

<מאיר הרשלר: ממה שאני יודע, זה לא בסמכות משרד הדתות.

מירי רגב: תכף נבהיר אם זה בסמכות משרד הדתות או לא.

מירי רגב: אז כרגע, כמו שאני מבינה – וזה גם יֵצא לראש עיריית ירושלים ואני אדבר איתו על זה – עיריית ירושלים אחראית לטפל בכל מה שקורה במתחם הציבורי שמצוי באחריותה בסמוך לכותל הקטן.

מירי רגב: גם בסיור ועדת הפנים והגנת הסביבה שביצענו ראינו שיש פיגומים צמודים לכותל הקטן, ולאחר שהאשימו את המשטרה והעבירו את זה מאחד לאחר, התברר שהנושא הזה הוא באחריות עיריית ירושלים, והיא זאת שצריכה להסיר את הפיגומים מהכותל הקטן.

מירי רגב: אני מציעה שהם יכבדו את אזרחי המדינה לקראת יום ירושלים ויסירו את הפיגומים מהכותל הקטן.

<שמואל ברקוביץ: זה לא רק הפיגומים, זה גם הזבל ופסולת הבנייה שמאחוריהם.

מירי רגב: הבנתי את זה.

מירי רגב: לקראת יום ירושלים אני אעשה ביקור במקום, לראות מה קורה עם זה.

מירי רגב: אוקיי, אז הבנתי לגבי הפיגומים, מדובר בבעיה של עיריית ירושלים.

מירי רגב: עכשיו אני רוצה להבין מה זה חוק המקומות הקדושים ומי אחראי על חוק המקומות הקדושים.

מירי רגב: היועץ המשפטי של הוועדה, בבקשה.

<תומר רוזנר: תודה, גברתי.

<תומר רוזנר: חוק המקומות הקדושים הוא חוק שנחקק בשנת 1967, והוא מבטיח את חופש הגישה למקומות הקדושים.

<תומר רוזנר: כפי שאמר ד"ר ברקוביץ, האחריות היא כרגע בידי שר הדתות והממשלה.

מירי רגב: זאת אומרת שהשר לא מבין חוקים?

<תומר רוזנר: דקה.

<תומר רוזנר: השאלה מהו מקום קדוש היא שאלה שבעניין הזה זכיתי לקרוא את עבודת הדוקטורט המאלפת של ד"ר ברקוביץ, הכוללת שני כרכים עבי כרס.

<תומר רוזנר: זאת שאלה שתחילת הבדיקה שלה היא בשאלה ההלכתית האם מדובר במקום קדוש.

<תומר רוזנר: אבל בשאלה ההלכתית לא נגמרת הבדיקה – הבדיקה האם מקום מסוים הוא מקום קדוש וחל עליו חוק מקום קדוש, לא בעיני האנשים אלא מבחינה משפטית, היא שאלה לא פשוטה והיא דורשת דיון מעמיק לא רק בשאלה ההלכתית, אלא בשאלות הרבה יותר סבוכות: שאלות עובדתיות, שאלות היסטוריות, שאלות של זיקה, שאלות של מקום.

<תומר רוזנר: אנחנו יודעים שבישראל יש הרבה מאוד מקומות שעדות אחרות רואות בהם מקומות קדושים, אבל מדינת ישראל לא רואה בהם מקומות קדושים.

<תומר רוזנר: למשל, בתי תפילה שננטשו, אדמות ווקף ודברים אחרים.

<תומר רוזנר: וכפי שברקוביץ מסביר בהרחבה בעבודת הדוקטורט המאלפת, הבדיקה מתחילה בהלכה אך לא מסתיימת שם.

<תומר רוזנר: לכן השאלה האם מבחינת החוק – ושוב פעם, לא מבחינת תפיסת העולם של אנשים, לא מבחינת האמונה של אנשים, אלא מבחינה משפטית – מדובר במקום קדוש, היא שאלה שטעונה בדיקה מעמיקה, והקביעה לגביה היא בידי ממשלת ישראל.

מירי רגב: האם ממשלת ישראל קבעה שהכותל הוא חלק מהמקומות הקדושים?

ג'מאל זחאלקה: אני יכול לדבר, גברתי?

מירי רגב: קודם אני אקבל תשובה.

<שמואל ברקוביץ: אני רוצה להעיר.

<שמואל ברקוביץ: התשובה לשאלה הזאת היא מאוד פשוטה.

<שמואל ברקוביץ: אמנם אני מודה לךָ על הפרגון, אבל אני חושב שאתה לא מדייק במשהו אחד פשוט: הקביעה אם מקום הוא מקום קדוש היא קביעה הלכתית של כל דת הנוגעת בדבר.

<שמואל ברקוביץ: כמו שהמוסלמים קובעים מהם המקומות הקדושים להם, כך יקבעו היהודים, האוטוריטה הדתית המתאימה, כמו בכל דת, מהם המקומות הקדושים.

מירי רגב: אבל מה שאתה אומר זה לא רלוונטי, אתה יודע למה?

<שמואל ברקוביץ: לא, הוא מנסה לומר שלא ברור - - -

מירי רגב: לא, אבל כל הוויכוח הזה בכלל לא רלוונטי.

מירי רגב: כי אם הממשלה לא תגדיר אותו כמקום קדוש, אז אנחנו גמרנו את העניין.

מירי רגב: אז שהממשלה תגדיר אותו כמקום קדוש, זה הכול.

<שמואל ברקוביץ: חברת הכנסת רגב, תני לי דקה, כי לא כל דבר אפשר להגיד במילה.

<שמואל ברקוביץ: שני דברים, בקיצור ולעניין.

<שמואל ברקוביץ: ראשית כול, הסמכות לקבוע מהם המקומות הקדושים היא לא סמכות של הממשלה אלא היא סמכות של שר הדתות, שאמור לקבוע את זה בהתייעצות עם הרבנים הראשיים.

מירי רגב: מאיפה אתה מביא את זה?

<שמואל ברקוביץ: מחוק השמירה על המקומות הקדושים.

מירי רגב: זה נכון?

<תומר רוזנר: לא.

<שמואל ברקוביץ: חוק השמירה על המקומות הקדושים קובע - - -

מירי רגב: שנייה רגע.

<שמואל ברקוביץ: תראי, אם את מפסיקה אותי באמצע - - -

מירי רגב: שנייה רגע, אתה אמרת משהו, ואני רוצה להבין את זה מתומר.

מירי רגב: אני רוצה להבין האם חוק המקומות הקדושים נותן לשר הדתות סמכות לקבוע מהו מקום קדוש?

<תומר רוזנר: חוק השמירה על המקומות הקדושים אינו כולל רשימה סגורה של מקומות קדושים.

<תומר רוזנר: שר הדתות מוסמך להסדיר מקומות קדושים אם הוא חשב שיש בכך צורך.

<תומר רוזנר: יש הרבה מאוד מקומות קדושים בישראל - - -

ג'מאל זחאלקה: בהתייעצות עם כל הגורמים.

<תומר רוזנר: בהתייעצות עם כל הדתות.

<תומר רוזנר: לא כל המקומות הקדושים שהחוק חל עליהם מסודרים על ידי שר הדתות.

<תומר רוזנר: הרשימה איננה רשימה סגורה, שר הדתות קבע רשימה של 20 מקומות קדושים שהוא הסדיר אותה בתקנות.

<תומר רוזנר: בין היתר זה התייחס לכותל המערבי ורחבתו - - -

מירי רגב: אבל הכותל הקטן הוא חלק מהכותל הגדול.

<תומר רוזנר: זה לא מה שהשר הכריז.

מירי רגב: מתי הוא לא הכריז את זה?

<תומר רוזנר: בתקנות שמתייחסות למקומות הקדושים.

מירי רגב: מתי זה היה?

<תומר רוזנר: אני לא זוכר מאיזה שנה זה, אבל יש תקנות שמתייחסות למקומות הקדושים, והם חלות על רשימה של 20 מקומות קדושים, שלא הוגדרו בתקנות בצורה - - -

מירי רגב: רגע, בתקנות לגבי מקומות קדושים, הכותל הוזכר?

<תומר רוזנר: הכותל המערבי ורחבתו.

מירי רגב: יפה.

מירי רגב: אז כאן צריכה להיות הבהרה.

מירי רגב: כי גם על פי הרב רבינוביץ' וגם על פי מזכיר הממשלה וגם על פי מנכ"ל משרד רה"מ, הכותל הקטן הוא חלק מהכותל הגדול.

מירי רגב: ולכן מרגע שהכותל הקטן - - -

<תומר רוזנר: אבל זה לא מה שהוא כתב לך.

מירי רגב: לא, עזוב את הקטע הציבורי, את השאלה מי מטפל בו.

מירי רגב: הכותל הקטן, באופן עקרוני...

מירי רגב: הקרן למורשת הכותל המערבי, היא מוחלת גם על הכותל הקטן, נכון או לא?

<תומר רוזנר: לא בהכרח.

<ליאור חזן: זה לא מדויק.

<שמואל ברקוביץ: תיתני לי רגע להגיד שלושה משפטים, כדי שהדברים יהיו פשוטים וברורים.

<שמואל ברקוביץ: ראשית כול, הסמכות הפורמלית לקבוע את המקומות הקדושים ניתנה לשר הדתות, והראיה היא שהוא תיקן תקנות שנקראות "תקנות השמירה על מקומות קדושים ליהודים", והוא קבע שם 20 מקומות קדושים.

<שמואל ברקוביץ: ברור שבזה הוא לא מיצה את המקומות הקדושים במדינת ישראל, כי הוא לא קבע שם את המקומות הקדושים למוסלמים, הוא לא קבע שם את המקומות הקדושים לנצרות, והוא אפילו לא קבע שם שהר הבית הוא מקום קדוש.

<שמואל ברקוביץ: דבר שני.

<שמואל ברקוביץ: בג"ץ קבע בפסיקה ידועה שקדושתם של המקומות הקדושים לדתות השונות איננה פונקציה של הכרזתם בתקנות, אלא היא פרי ידיעה או קביעה הלכתית של הדתות הנוגעות בדבר.

<שמואל ברקוביץ: לכן אף אחד לא יחלוק על קדושתו של הרב הבית, למרות שלא כתוב בשום תקנות שהוא מקום קדוש.

<שמואל ברקוביץ: דבר שלישי.

<שמואל ברקוביץ: הכותל המערבי הקטן הוא המשך של הכותל המערבי.

<שמואל ברקוביץ: בניגוד למה שאמר היועץ המשפטי - - -

מירי רגב: מי אומר את זה?

<שמואל ברקוביץ: אני עונה לך.

<שמואל ברקוביץ: בתקנות השמירה על המקומות הקדושים, שבהן נקבע שהכותל המערבי הוא מקום קדוש, לא נאמר שם "הכותל המערבי הגדול", לא נאמר שם "הכותל המערבי לכל אורכו".

<שמואל ברקוביץ: נאמר שם "הכותל המערבי", ללא הגדרה של מטראז'.

<תומר רוזנר: ורחבתו.

<תומר רוזנר: ורחבתו.

<תומר רוזנר: ורחבתו.

<שמואל ברקוביץ: רק רגע.

<שמואל ברקוביץ: גם לכותל הקטן יש רחבה.

<שמואל ברקוביץ: הרחבה לא קובעת את הכותל, אלא הכותל קובע את הרחבה.

<שמואל ברקוביץ: ולכן בתקנות השמירה על המקומות הקדושים, שכתוב בהן את הכותל המערבי, אם מחפשים את הקביעה המשפטית הפורמלית, היא כוללת את הכותל הקטן, שהוא המשכו וחלק בלתי נפרד מהכותל המערבי.

<תומר רוזנר: זה לא נכון.

מירי רגב: זה לא נכון, צריך לתקן את זה בתקנות.

<שמואל ברקוביץ: דבר שלישי ואחרון.

<שמואל ברקוביץ: הקביעה שהכותל המערבי הקטן הוא מקום קדוש היא קביעה הלכתית, שנקבעה במפורש על ידי מועצת הרבנות הראשית, בשנת 1970, על ידי הרב הראשי לישראל, הרב אונטרמן, ועל ידי הרב רבינוביץ'.

<שמואל ברקוביץ: כל המסמכים האלה נמצאים אצלכם.

<שמואל ברקוביץ: כולם קבעו.

<שמואל ברקוביץ: למעשה אין מחלוקת לגבי קדושתו של הכותל הקטן, אבל חברת הכנסת רגב, בואי לא נתעלם מהעובדה שמכיוון שהכותל הקטן נמצא 175 מטר צפונה - - -

מירי רגב: אתה לא צריך לשכנע אותי, אני זאת שעושה פה את הדיון.

<שמואל ברקוביץ: לא, אני פונה אלייך מתוך נימוס.

מירי רגב: תפנה לזה שיושב לידך, לנציג שר הדתות.

<שמואל ברקוביץ: יש כאן בעיה פוליטית לכאורה, ובגלל זה כל אחד זורק את זה מאחד לשני.

<שמואל ברקוביץ: מי שאחראי על זה זה שר הדתות, ויש לו את כל האמצעים – עיריית ירושלים, רשות העתיקות, הקרן למורשת הכותל – להפעיל את מי שהוא רוצה כדי שלא יהיה שם זבל, שלא יהיה שם ביוב, ושיהיה שם שלט "מקום קדוש".

<שמואל ברקוביץ: מאוד פשוט.

מירי רגב: הבנתי.

מירי רגב: חבר הכנסת זחאלקה, ואחר כך נציג רב הכותל.

מירי רגב: בבקשה, חבר הכנסת זחאלקה.

ג'מאל זחאלקה: מדובר באחד המקומות הרגישים ביותר בארץ, אולי הרגיש ביותר.

ג'מאל זחאלקה: המקום שבו מדובר נמצא ברובע המוסלמי, ולא במקרה לא היו תפילות שם ולא נעשה בו שימוש כמקום קדוש במשך עשרות שנים, עד היום.

ג'מאל זחאלקה: האנשים שבאים לכאן, עטרת כהנים, מטרתם היא לא לשמור על קדושת מקומות ליהודים, מטרתם היא לא לשמור על יחסי דו-קיום ויחסים נורמליים, אלא מטרתם היא להבעיר אש, לייהד את ירושלים המזרחית, ולגרש את תושביה.

ג'מאל זחאלקה: הם רוצים לשים רגל שם, והם כבר הצהירו שהם רוצים לגרש 17 משפחות כדי לעשות רחבה שם, ולהרחיב ולהרוס.

ג'מאל זחאלקה: הם ביקשו להסיר את הפיגומים שנים רבות, והממשלה ועיריית ירושלים נמנעו מכך, כי זה עלול להצית אש.

ג'מאל זחאלקה: אני יודע שגברתי היושבת-ראש היא פירומנית, היא רוצה דברים כאלה - - -

מירי רגב: להוציא זבל מהכותל זה להצית אש?

ג'מאל זחאלקה: כן, את מציתה אש.

ג'מאל זחאלקה: סוג הדיונים שאת מביאה לכאן הם סוג דיונים שרק מתסיסים, שמנסים לפעול לייהוד ירושלים המזרחית, להצר את צעדיהם של המוסלמים, לגעת במקומות רגישים, איך אומרים – לזרוק גפרור בשדה קוצים.

ג'מאל זחאלקה: זה מה שאת עושה כל הזמן, ואת מביאה אנשים כמו עטרת כהנים, האנשים הקיצוניים ביותר בארץ, שלא מייצגים את היהודים.

ג'מאל זחאלקה: 90% מהיהודים אומרים ש"עטרת כהנים לא מייצגים אותנו".

ג'מאל זחאלקה: ככה אני חושב.

ג'מאל זחאלקה: אם עטרת כהנים מייצגת את העם בישראל, אז בבקשה, תבואו ותדברו בשם עטרת כהנים.

ג'מאל זחאלקה: שילכו לאו"ם וידברו בשם היהודים בארץ.

ג'מאל זחאלקה: הם מייצגים אנשים קיצוניים ביותר, המתנחלים הכי קיצוניים, אנשים שמבעירים אש, אנשים שרוצים בהנצחת הסכסוך.

ג'מאל זחאלקה: ישנה הבטחה ישראלית, גם של הממשלה וגם של עיריית ירושלים, לא לשנות את הסטטוס-קוו במקום הרגיש הזה.

מירי רגב: זה אומר להשאיר זבל ולהמשיך - - - ?

ג'מאל זחאלקה: רק שנייה אחת.

ג'מאל זחאלקה: לא, לא, לא - - -

מירי רגב: אני לא הייתי שומרת על המקום הקדוש שלך אם היו משתינים עליו?

ג'מאל זחאלקה: את פה מתפרצת לדלת פתוחה.

ג'מאל זחאלקה: אני מאשים את עיריית ירושלים בכך שלא טיפלה בניקיון המקום.

ג'מאל זחאלקה: דברים כאלה בהחלט אסור שיהיו, לא זבל ולא שתן.

ג'מאל זחאלקה: אבל הפיגומים צריכים להישאר במקומם.

ג'מאל זחאלקה: הפיגומים הוצבו בשנת 1972 בעקבות החפירות מתחת לקרקע, כשהיה חשש לנפילת מבנים – וזה עלול להתסיס עוד אש אם ייפלו מבנים, ולכן לא במקרה נמנעו מהסרתם.

ג'מאל זחאלקה: ואת לא באה כאן להמציא את הגלגל, אתה באה להבעיר אש.

ג'מאל זחאלקה: זה מה שאת עושה, וחבורת הימין הקיצוני, ההזוי, הגזעני, השוביניסטי...

ג'מאל זחאלקה: אלה אנשים שרק זורעים מוות.

ג'מאל זחאלקה: אנחנו רוצים כאן ליצור חיים, והם באים לזרוע מוות בארץ.

מירי רגב: אמרת את עמדתך.

מירי רגב: אני מתנגדת אליה, לפרוטוקול.

מירי רגב: אני חושבת שאף אחד לא זורע מוות, בוודאי לא הח"כים הערבים שמדברים על זה שהיהודים לא יכולים להיכנס להר הבית - - -

ג'מאל זחאלקה: עטרת כהנים זה האויב הכי גדול, של יהודים ושל ערבים.

מירי רגב: - - - בוודאי לא עטרת כהנים.

מירי רגב: אני מכבדת כל אחד, את דעותיו ואת עמדותיו, כל עוד זה נעשה על פי החוק.

<שמואל ברקוביץ: אפשר רגע להעיר מבחינה עובדתית?

ג'מאל זחאלקה: אתם עוקפים את החוק.

ג'מאל זחאלקה: עטרת כהנים כל הזמן מפירה את החוק ומזייפת מסמכים.

מירי רגב: הקרן למורשת הכותל, אם אתה רוצה להוסיף משהו, תוסיף.

<ליאור חזן: אין לי משהו להוסיף מיוחד.

<ליאור חזן: אני רק רוצה לציין שאנחנו השתתפנו ותרמנו לשיפוץ שהוא דיבר עליו.

<ליאור חזן: יש בידנו את היכולת לנהל את המקום הזה כמו שצריך וראוי למקום כזה קדוש - - -

מירי רגב: אבל אתם לא רואים את הכותל הקטן כחלק מהכותל המערבי.

<ליאור חזן: כי עיריית ירושלים דחתה מספר פעמים הצעות של מזכירות הממשלה ושל מנכ"ל משרד ראש הממשלה להעביר את זה ל - - -

מירי רגב: ממתי עיריית ירושלים קובעת?

מירי רגב: אני עוד לא ראיתי ראש עיר בישראל שקובע בנושאים כמו - - -

<ליאור חזן: מה שהצגת, זה עלה במפורש.

<ליאור חזן: הם ביקשו שזה יישאר תחת אחריותם, וככה זה היום.

מירי רגב: תחת אחריותם מבחינת הטיפול.

מירי רגב: אבל אתה אומר משהו אחר מהרב רבינוביץ'.

מירי רגב: כשאני נפגשתי עם הרב רבינוביץ' הוא אמר חד וחלק שהכותל הקטן הוא חלק מהכותל המערבי.

<ליאור חזן: נכון.

מירי רגב: ואתה לא אומר את זה פה.

מירי רגב: אז תחליט מה אתה אומר.

<ליאור חזן: זה שהוא חלק מהכותל המערבי זה ברור - - -

מירי רגב: לא, זה לא ברור, עובדה שזה לא ברור.

מירי רגב: זה עולה כאן כי זה לא ברור.

מירי רגב: זה גם לא ברור לבן-דהן ולא ברור גם לנציגו.

<ליאור חזן: התכוונתי שמבחינה ניהולית אנחנו לא יכולים לקחת אחריות שם כשזו אחריות של - - -

מירי רגב: לא ביקשתי מבחינה ניהולית, שאלתי אותך מבחינה עקרונית.

מירי רגב: אז מבחינה עקרונית, תיקן את עצמו נציג רב הכותל, הם רואים את הכותל הקטן כחלק מהכותל המערבי.

<ליאור חזן: ודאי.

מירי רגב: אז תגיד את זה.

מירי רגב: עכשיו אמרת.

מירי רגב: נציג משרד הדתות, אמרת את עמדתך, שלפיה אתם לא רואים את האחריות שלכם על הכותל הקטן, כי זה לא חלק מהמקומות הקדושים.

<מאיר הרשלר: המרכז הארצי.

מירי רגב: עזוב אותי מהמרכז הארצי, אני שואלת אותך על משרד הדתות.

מירי רגב: השר אמור להיות פה שבוע הבא, ואני גם אשלח לו מכתב.

מירי רגב: משרד הדתות קבע בתקנות 20 מקומות שהם מקומות קדושים.

מירי רגב: הוא כתב שם גם את הכותל המערבי והרחבה שלו.

מירי רגב: האם השר התכוון שזה כולל גם את הכותל הקטן?

<מאיר הרשלר: אני חושב שכן.

מירי רגב: אז אם אתה חושב שכן, אז יש לכם אחריות גם על הכותל הקטן.

מירי רגב: אני לא ראיתי דבר כזה, באמת.

מירי רגב: .. אני לא רוצה להעליב אותך, אבל אני לא ראיתי דבר כזה.

מירי רגב: מצד אחד אתה אומר לי כנציג משרד הדתות שאין לך אחריות על הכותל הקטן, ומצד שני, אני שואלת אותך שאלה פשוטה: אם אין לך אחריות על הכותל הקטן אז זה אומר שכשאתם הגדרתם את 20 המקומות הקדושים בתקנות, והגדרתם את הכותל המערבי.

מירי רגב: ..

מירי רגב: הכותל הקטן הוא לא חלק מהכותל המערבי.

מירי רגב: אמרת לי: לא, הכותל הקטן הוא כן חלק מהכותל המערבי.

מירי רגב: אז אם הכותל הקטן הוא חלק מהכותל המערבי, אוטומטית נגזר מזה שאתם אחראים עליו.

ג'מאל זחאלקה: למה?

ג'מאל זחאלקה: הוא חושב ככה, ואת כופה את המחשבה שלך על המציאות שלו.

ג'מאל זחאלקה: מה שאת חושבת במוח שלך, זה לא הופך למציאות.

מירי רגב: אני לא רוצה שהוא יבוא ויציג מה הוא חושב, אני רוצה שהוא יגיד לי מה החוק ומה התקנה.

מירי רגב: מה הסמכויות של משרד הדתות?

<מאיר הרשלר: השאלה אם זה חזר למשרד הדתות או לא.

<מאיר הרשלר: זאת השאלה.

מירי רגב: לא.

מירי רגב: שר הדתות קבע בתקנות 20 מקומות, וביניהם, למזלי, הוא קבע גם את הכותל המערבי ואת הרחבה שלו כמקום קדוש.

מירי רגב: האם על פי התקנות שקבע שר הדתות – לא על פי מה שאתה חושב, או אני חושבת או מה שמישהו חושב, על פי התקנות – האם הכותל הקטן הוא חלק מהכותל המערבי או לא, זה מה שאני שואלת.

<מאיר הרשלר: אני מאמין שכן.

מירי רגב: אתה מאמין שכן, אבל אתה לא יודע.

מירי רגב: לכן צריך לקבל הבהרה על זה מהשר.

מירי רגב: להבא אני מבקשת ממנהלת הוועדה שעדיף שלא יגיעו נציגים אם הם לא יודעים למה הם באים.

מירי רגב: עדיף לי שלא יבואו נציגים, שיגיעו רק נציגים שיודעים ומבינים את התקנות.

ג'מאל זחאלקה: את שואלת שאלה שאפילו השר לא יודע לענות עליה.

מירי רגב: זה רע מאוד.

מירי רגב: רע מאוד.

ג'מאל זחאלקה: אני אגיד לך למה: כי את לא יודעת מה את עושה פה.

ג'מאל זחאלקה: זה יביא לניתוק יחסים עם ירדן, יכול להיות גם עם מצרים, יכול להיות שזה יצית - - -

מירי רגב: נורא.

ג'מאל זחאלקה: את פירומנית, לא אכפת לך, את סתם רוצה לקבל קולות בליכוד ולא אכפת לך שום דבר.

מירי רגב: אין ספק שהורדת הזבל, פינוי הזבל - - -

ג'מאל זחאלקה: אל תבלבלי.

ג'מאל זחאלקה: צריך לנקות את המקום, זה משהו אחר.

ג'מאל זחאלקה: אבל לא לאפשר תפילה שם.

מירי רגב: אבל מתפללים שם עכשיו.

ג'מאל זחאלקה: אסור, צריך לעצור את זה.

מירי רגב: מה אתה אומר...

ג'מאל זחאלקה: אני אומר לך, זו הפרת סטטוס-קוו.

ג'מאל זחאלקה: אם עטרת כהנים תשים רגל שם, אני אומר לך, זה יביא להתססה של המקום.

ג'מאל זחאלקה: בבקשה, תעשי את זה.

<מאיר הרשלר: חברת הכנסת רגב, אני בעצם עובד המרכז הארצי לפיתוח - - -

<שמואל ברקוביץ: הוא לא נציג משרד הדתות בכלל.

<מאיר הרשלר: אני לא מייצג את משרד הדתות.

מירי רגב: אבל הם שלחו אותך כנציג המשרד שלהם.

מירי רגב: זאת אומרת שמשרד הדתות לא הביאו נציג.

ג'מאל זחאלקה: אם יש זבל שם, אני מוכן ללכת לנקות שם, מירי רגב.

ג'מאל זחאלקה: זה לא בעיה של הניקוי.

<מאיר הרשלר: המרכז הארצי זה של - - -

מירי רגב: אבל תחת מי זה?

<מאיר הרשלר: הרב שווינגר.

מירי רגב: ממי הוא מקבל משכורת?

<ליאור חזן: זו חברה ממשלתית שמנהלת את המקומות הקדושים.

<ליאור חזן: אבל הכותל יצא מהבעלות שלהם כבר לפני מספר שנים.

<ליאור חזן: זאת אומרת, לא בטוח שהוא הנציג הנכון לעניין הזה.

<שמואל ברקוביץ: הוא לא נציג משרד הדתות.

מירי רגב: הוא לא נציג משרד הדתות.

ג'מאל זחאלקה: נציג של החברה הקבלנית, הפרטית.

ג'מאל זחאלקה: הכול הפרטה, הכול.

<שמואל ברקוביץ: אפשר רגע להעיר משפט עובדתי אחד?

מירי רגב: אתה תמתין רגע, אתה לא מנהל פה.

מירי רגב: גברתי, את רצית להגיד משהו?

<ברכה סליי: אני ברכה סליי, מארגון "כותלנו".

<ברכה סליי: אני רציתי להגיד שאני זוכרת את עצמי בכותל הקטן מ-77', והמצב אז היה הרבה יותר גרוע.

<ברכה סליי: הפיגומים, כמו שאמרו, נבנו ב-72', ואני חושבת שבתחילת שנות ה-90, לפני 30 שנה - - -

מירי רגב: לא, צריך לבדוק אם הפיגומים נבנו בגלל שיש בעיה עם מבנים.

<ברכה סליי: - - - הם לא משמשים לשום דבר.

<ברכה סליי: ב-2004, כשהמקום היה מלא זבל, באו במקרה יום אחד, אחרי התפילה הקבועה שהייתה שם ממילא, והתחילו לנקות, ובעקבות הניקיון של המתנדבים מישהו שם את הפח הגלי הזה.

<ברכה סליי: הוא בסך הכול מ-2004.

מירי רגב: הבנתי.

<ברכה סליי: מ-2004 הפח הגלי; והזבל הרבה יותר.

מירי רגב: אל תדאגי, נקבל על זה פירוט מסודר מעיריית ירושלים.

<שמואל ברקוביץ: אני רוצה להגיד לחבר הכנסת שני עובדות - - -

ג'מאל זחאלקה: שתי עובדות, לא שני עובדות.

<שמואל ברקוביץ: תודה.

<שמואל ברקוביץ: א.

<שמואל ברקוביץ: בכותל המערבי הקטן מתפללים מאז המאה ה-19 ברציפות ועד עצם היום הזה, פרט למקרים שהיו מהומות של ערבים, שלא אפשרו להתפלל.

<שמואל ברקוביץ: ב.

<שמואל ברקוביץ: הנושא של הדיון כאן הוא לא תפילה בכותל המערבי, וזבל לא יכול להיות חלק מהסטטוס-קוו.

<שמואל ברקוביץ: ג.

<שמואל ברקוביץ: הפיגומים האלה שניצבים שם – אכן נעשתה עבודת שיפוץ ב-1972, השיפוץ נגמר, הסדקים נסגרו, ואפשר להוריד את כל הפיגומים האלה - - -

ג'מאל זחאלקה: אז למה לא הורידו אותם?

<שמואל ברקוביץ: רק רגע.

<שמואל ברקוביץ: ונשאר זבל ופסולת בנייה מאחורי הפיגומים האלה.

<שמואל ברקוביץ: זבל ופיגומים לא יכולים להיות חלק מסטטוס-קוו, ולא מדובר על תפילה.

<שמואל ברקוביץ: ולכן אם אתה מסכים שצריך לשמור על קדושת המקום - -

ג'מאל זחאלקה: על הניקיון.

<שמואל ברקוביץ: - - אז צריך להוריד את הפיגומים האלה ול - - -

ג'מאל זחאלקה: הפיגומים האלה לא יורדו.

ג'מאל זחאלקה: אסור להוריד את הפיגומים.

<שמואל ברקוביץ: על פי חוות דעת של מהנדס עיריית ירושלים, הפיגומים האלה מיותרים, הם גמרו את העבודה שלהם בשנת - - -

ג'מאל זחאלקה: יש לי חוות דעת של הווקף המוסלמי, שמתנגדים להסרת הפיגומים.

ג'מאל זחאלקה: על פי החוק, צריך להתייעץ גם איתו.

ג'מאל זחאלקה: וגם ממשלת ירדן מתנגדת להסרת הפיגומים.

ג'מאל זחאלקה: אז אל תגלגל עיניים פה, זה לא דבר כזה פשוט.

ג'מאל זחאלקה: הניקיון זה משהו אחד והפיגומים זה משהו.

מירי רגב: הבנתי.

מירי רגב: תאמין לי, אני אעשה בדיקה.

ג'מאל זחאלקה: הפיגומים זה לא זבל.

מירי רגב: יש לכם עוד משהו להוסיף?

<דביר הורן: יש לנו חוות דעת של המהנדס שביצע את הקמת הפיגומים, והוא באמת מציין שהפיגומים סיימו את תפקידם כבר בשנות ה-70 ואין להם שם מטרה, הם לא מחזיקים את המבנה, ובאמת שהם מיותרים במקום הזה.

מירי רגב: הבנתי.

מירי רגב: יש לגורמי ממשלה, משטרה, ירושלים, תיירות, חוץ וכדומה משהו להגיד?

מירי רגב: משרד החוץ, יש לכם איזו פנייה של ירדן לגבי הפיגומים?

מירי רגב: גם בזה הם מחליטים לנו?

מירי רגב: על הפיגומים ועל הזבל?

ג'מאל זחאלקה: אל תבלבלי בין שני הדברים, זה דמגוגיה למתחילים.

מירי רגב: בבקשה, האם יש לכם עמדה בנושא הפיגומים?

<דוד גוברין: הירדנים פנו אלינו מספר פעמים בעבר בעקבות העבודות שביצעה רשות העתיקות ועיריית ירושלים, בטענה שאנחנו משנים את הסטטוס-קוו במקום, בטענה שאסור להסיר את הפיגומים וכדומה.

<דוד גוברין: אנחנו לא מקבלים את הטענה הירדנית, ואנחנו הבהרנו לירדנים שלא מדובר במקום קדוש למוסלמים אלא מקום קדוש ליהודים.

<דוד גוברין: הטענה הירדנית מתבססת על הסכם השלום.

<דוד גוברין: אבל בהסכם השלום, סעיף 9 מתייחס אך ורק למקומות הקדושים לאסלאם בירושלים.

<דוד גוברין: הבהרנו להם שלא מדובר פה בשטח שהוא שייך להר הבית, אלא שזה שטח שהוא מחוץ להר הבית, אבל הם כמובן דבקים בעמדתם.

<דוד גוברין: הטענות האלה כל פעם חוזרות ועולות, אגב, לא רק בעניין של הכותל הקטן, אלא גם בעניין של החפירות מסביב להר הבית וכדומה.

<דוד גוברין: הקשר הוא ברור: ממשלת ירדן מממנת את הווקף, והווקף, עמדתו ברורה, כפי שציין חבר הכנסת זחאלקה.

<דוד גוברין: מפעם לפעם הירדנים שבים ומתלוננים על העניין הזה - - -

מירי רגב: אבל מבחינתנו אנחנו עומדים בהסכמים ועושים את הדברים כראוי, מבחינת משרד החוץ?

<דוד גוברין: בהחלט.

מירי רגב: יפה.

מירי רגב: האמירה שלך הייתה חשובה לי, כדי לדעת מה אנחנו עושים פה וכדי לסגור את הנושא.

ג'מאל זחאלקה: אתה קיבלת את ההסכמה של אביגדור ליברמן להגיד את מה שאתה אומר?

<דוד גוברין: אדוני, אני עובד ציבור - - -

ג'מאל זחאלקה: אני שואל מה עמדת השר.

<דוד גוברין: אני לא מתכוון להיכנס לשאלות הפרובוקטיביות שלך.

<דוד גוברין: אנחנו לא משרתים שר זה או אחר, אנחנו משרתים את מדינת ישראל.

<דוד גוברין: יש דברים שהמדיניות לגביהם היא מאוד ברורה - - -

ג'מאל זחאלקה: פשוט אתה מדבר בנימה של השר שלך, אביגדור ליברמן, שהוא גזען וגם פירומן יותר ממנה.

מירי רגב: הוא מדבר - - - זאת מדיניות הממשלה.

מירי רגב: תודה רבה לך.

מירי רגב: נציג משרד החוץ - -

ג'מאל זחאלקה: נציג אביגדור ליברמן.

מירי רגב: - - האם אתה יודע שאכן הפיגומים האלה הם איסוף של כל הזבל.

מירי רגב: .. של חיזוק המבנים...

מירי רגב: אחרי שחיזקו את המבנים, אספו שם את כל הזבל.

מירי רגב: ..

מירי רגב: האם הסרת הפיגומים יכולה לפגוע במבנים עצמם?

<דוד גוברין: אני לא יכול להשיב על השאלה הזאת, זה לא באחריותנו ולא בסמכותנו.

<דוד גוברין: אבל ממה שאנחנו התרשמנו – וגם היינו במקום – עניין הפיגומים תורם להזנחה של המקום, מכיוון שמתחת לפיגומים, מאחוריהם, ומצדדיהם אפשר לערום ערימות של זבל.

<דוד גוברין: אבל, כאמור, זה לא בסמכותנו ואנחנו לא נכנסים לזה.

ג'מאל זחאלקה: האם אתם, כמשרד החוץ, תומכים בהסרת הפיגומים?

מירי רגב: כן, הוא אמר שכן.

ג'מאל זחאלקה: לא, לא, אני רוצה לשמוע ממנו תשובה ברורה.

<דוד גוברין: אנחנו תומכים בכל צעד שרשות העתיקות סבורה שנכון לעשות אותו על מנת לשמר את המקום כמקום מכובד וכאתר קדוש.

<דוד גוברין: זוהי עמדתנו, ואנחנו הבהרנו את זה לירדנים.

<דוד גוברין: אין לנו עניין - - -

מירי רגב: גם הירדנים רוצים לשמר את המקומות שלהם בצורה מכובדת, ואנחנו מכבדים את זה.

מירי רגב: צריך לכבד כל מקום קדוש, בין אם הוא של הדרוזים, של המוסלמים או של היהודים.

מירי רגב: זאת עמדתי.

מירי רגב: אני מודה לכולם.

מירי רגב: אני מסכמת את הדיון.

מירי רגב: אז קודם כול אני רוצה לפתוח ולהגיד שאני מודה למתי דן ולעטרת כהנים על זה שהם עשו את המעקב אחר החלטות הוועדה, במקום שאנחנו נעשה את המעקב אחרי החלטות הוועדה.

מירי רגב: אני לוקחת את זה לתשומת לבי, וגם אנחנו נעקוב אחרי החלטות הוועדה.

ג'מאל זחאלקה: אפשר למנות אותם גם להפריט את המעקב.

מירי רגב: זה לא רע, דרך אגב, הם עושים עבודה טובה.

ג'מאל זחאלקה: זה החברים שלך.

ג'מאל זחאלקה: תגידי לי מי החברים שלך, אני אגיד לך מי את.

מירי רגב: אז אני מודה לכם על הפניית הקשב של הוועדה לסוגיית הכותל הקטן, שזו סוגיה שהיא בהחלטות ובפיקוח של ועדת הפנים.

ג'מאל זחאלקה: גברתי, את רוצה להגיד שהדיון היה ביוזמת עטרת כהנים?

מירי רגב: לא, הדיון היה ביוזמתנו.

מירי רגב: עשינו כבר דיון, אבל לא עשינו את המעקב, והם הזכירו לנו שצריך לעשות את המעקב.

ג'מאל זחאלקה: אני מדבר על הדיון היום.

מירי רגב: הוא במסגרת מעקב שלנו על עבודת הכותל.

ג'מאל זחאלקה: את אמרת שאת מודה להם כי הם יזמו את הדיון.

מירי רגב: אני מודה להם שהם הזכירו לי שלא עשינו את המעקב בזמן.

ג'מאל זחאלקה: אז בעקבות הפנייה שלהם את עשית דיון.

מירי רגב: נכון.

מירי רגב: הם הזכירו לי.

ג'מאל זחאלקה: הבנתי.

מירי רגב: אני גם עושה דיון בקלנסואה בעקבות בקשה של אחמד טיבי.

מירי רגב: אתה רוצה שאני לא אעשה דיון על זה?

ג'מאל זחאלקה: אבל הוא חבר כנסת.

מירי רגב: או דיון בנושא מסוים בעקבות ראש עיריית נצרת או בעקבות ראש עיריית פורדיס.

מירי רגב: כל אזרח יכול לפנות לוועדה, אתה יודע את זה, לא?

ג'מאל זחאלקה: אני רק שואל שאלת תם.

ג'מאל זחאלקה: אני רק רוצה לדעת מה - - -

מירי רגב: אני רואה שמאז הסיור של ועדת הפנים והגנת הסביבה בכותל הקטן, אכן נעשו שינויים ושיפורים.

מירי רגב: דבר ראשון, אני רוצה להגיד מילה טובה על רשות העתיקות, שטיפלה בהיבטי הבטיחות, דאגה שאבנים לא ייפלו, ושהסוגיה של הבטיחות תהיה ראויה לכך שאנשים יוכלו להסתובב שם.

מירי רגב: דבר שני, אני מבינה שגם עיריית ירושלים השתפרה בכל מה שקשור לניקוי המקום, שזה דבר שאני רוצה להודות לעיריית ירושלים עליו – ותכף נדבר גם על הפערים.

מירי רגב: דבר שלישי, אני רוצה גם להגיד מילה טובה למשטרה, שהציבה את המצלמות.

מירי רגב: אני מבקשת שהמשטרה תעביר לי דוח של ה-3.5 חודשים האחרונים – האם היו שם אירועים חריגים, ואם כן, מה הם היו ואיך הם טופלו.

מירי רגב: והדבר השני, תודה על המש"ק שיש שם, מש"ק משטרתי שמוודא שהדברים נעשים.

מירי רגב: .. בעצם החזרתם את מה שהיה בעבר.

מירי רגב: זה היה בעבר, הסרתם את זה, ועכשיו החזרתם את זה – וזה חשוב ונכון.

מירי רגב: שני נושאים אני מבקשת לבדוק, ואם צריך, לקיים עליהם ועדה חסויה.

מירי רגב: בוועדה החסויה שיש לנו בעוד שבועיים, אני מבקשת שזה יהיה אחד הנושאים.

מירי רגב: הגיע הזמן שנשים את הדברים על השולחן, חד וחלק.

מירי רגב: פיגומים שנמצאים - - -

ג'מאל זחאלקה: מה זה ועדה חסויה על הפיגומים?

מירי רגב: יש ועדה חסויה של ועדת הפנים, כמו שיש ועדה חסויה של ועדת החוץ והביטחון.

מירי רגב: שם אנחנו דנים למשל בהגנת עדים.

ג'מאל זחאלקה: אבל מה זה קשור - - -

מירי רגב: אז אם הנושא הזה הוא חסוי, אני רוצה להביא את זה לחסוי, כדי שיגידו פעם אחת - - -

ג'מאל זחאלקה: מי אמר חסוי?

ג'מאל זחאלקה: מי אמר שזה חסוי?

מירי רגב: אני רוצה לשמוע.

ג'מאל זחאלקה: יש גבול לכל תעלול.

ג'מאל זחאלקה: מה שנוח לך את מעבירה לחסוי?

מירי רגב: לא, ההפך.

מירי רגב: ההפך הוא הנכון.

מירי רגב: אני רוצה להביא את זה למליאה, אבל בגלל שאני לא - - - ראש במליאה, אז אני אביא את זה לחסוי.

ג'מאל זחאלקה: מה זאת אומרת להביא את זה?

ג'מאל זחאלקה: בצורה שרירותית את קובעת כאן שזה חסוי?

ג'מאל זחאלקה: אני רוצה שתהיה לי עמדה.

ג'מאל זחאלקה: זה נושא במחלוקת בין הווקף לבין עטרת כהנים, ואני רוצה להביע את העמדה שלי.

מירי רגב: - - - משרד החוץ אמר אחרת.

מירי רגב: המכתב הזה כמובן יֵצא לשר הדתות, למזכיר הממשלה, לראש עיריית ירושלים, לשר החוץ ולרב הכותל.

מירי רגב: הפיגומים שנמצאים ליד הכותל הקטן לא הוסרו מהמקום - -

<שמואל ברקוביץ: והזבל שמאחוריהם.

מירי רגב: - - והזבל שמאחורי הפיגומים.

מירי רגב: הזבל שהוצמד לפיגומים לא הוצא מהמקום.

מירי רגב: אני מבקשת לדעת, על פי נציג משרד החוץ...

מירי רגב: המפגע הזה בעצם תורם להזנחת המקום כמקום קדוש - -

ג'מאל זחאלקה: מה זה, משרד החוץ קובע - - - ?

מירי רגב: - - ולהוספת זבל.

מירי רגב: משרד החוץ ציין כי בהסכם השלום, סעיף 9, ובמערכת היחסים של מדינת ישראל עם הירדנים, יש למדינת ישראל מחויבות לתאם דברים עם ירדן...

מירי רגב: אבל בסוף צריך לזכור שזה בשטח מדינת ישראל.

מירי רגב: אני מבינה שקשה לך עם זה, אבל זה עדיין תחת ריבונות ישראלית.

ג'מאל זחאלקה: זה שטח כבוש.

ג'מאל זחאלקה: החוק הבין-לאומי קובע, לא את קובעת.

ג'מאל זחאלקה: זה שטח בין-לאומי, את לא קובעת שום דבר שם, את מפירה את החוק הבין-לאומי, את עבריינית.

מירי רגב: על פי סעיף 9 - -

ג'מאל זחאלקה: גם הוא עבריין.

מירי רגב: - - יכולה ל - - -

ג'מאל זחאלקה: על פי החוק הבין-לאומי הם עבריינים.

ג'מאל זחאלקה: יום יבוא והם יועמדו לדין.

מירי רגב: - - - לתאם את המקומות הקדושים רק בהמשך למקומות הקדושים שקשורים לאיסלאם.

מירי רגב: בשלב זה הכותל המערבי והכותל הקטן עדיין – ואני מקווה שככה זה ימשיך.

מירי רגב: ..

מירי רגב: אתם רוצים שהוא גם יהיה מקום קדוש שלכם.

מירי רגב: דרך אגב, אם תקבלו החלטה שהכותל הוא גם מקום קדוש לכם, נסכים שאתם תבואו להתפלל שם – רק שאתם תסכימו שיהודים יעלו להתפלל בהר הבית.

מירי רגב: עדיין הכותל הוא מקום קדוש ליהודים, ולכן אני דורשת מעיריית ירושלים שתפעל על פי החלטת מזכיר הממשלה, משום שהכותל הקטן הינו שטח ציבורי המצוי באחריותה של עיריית ירושלים.

מירי רגב: לכן אני דורשת מעיריית ירושלים שתסיים את הורדת הפיגומים והזבל שנמצא שם, כפי שהם נדרשו לעשות.

מירי רגב: במידה שעיריית ירושלים לא מסוגלת לבצע את תחומי אחריותה, שתגיד לנו שהיא לא מסוגלת לעשות את זה, וזה יעבור לקרן למורשת הכותל המערבי.

ג'מאל זחאלקה: את מחליטה להעביר?

מירי רגב: במידה שעיריית ירושלים - - -

ג'מאל זחאלקה: אבל את ועדת הפנים.

ג'מאל זחאלקה: ההחלטה הזאת, אם יקרא אותה פה מישהו, הוא יחשוב שיש לך בעיה בלוגיקה.

ג'מאל זחאלקה: את אמרת שאת מעבירה את זה לוועדה חסויה, אחר כך את מחליטה מה לעשות, מקבלת החלטה, ואחר כך את אומרת "אני מעבירה את זה".

ג'מאל זחאלקה: מי את שתעבירי?

ג'מאל זחאלקה: מה הסמכות שיש לך?

מירי רגב: הבנו.

מירי רגב: אז בסוגיית הפיגומים, משום שקיבלתי את עמדתו של משרד החוץ, אני מבקשת שעיריית ירושלים תבצע את תפקידה ותסיר את הפיגומים והזבל, על פי הנחיית מזכיר הממשלה.

מירי רגב: היה והיא לא מסוגלת לעשות את זה, אז שתודיע לנו ואנחנו נעביר את זה לקרן למורשת הכותל המערבי.

מירי רגב: דבר שני, אני מבקשת שסגן שר הדתות אלי בן-דהן - - -

ג'מאל זחאלקה: אבל את לא מוסמכת להעביר, את לא מבינה את זה?

ג'מאל זחאלקה: מי שמך להעביר?

מירי רגב: חבר הכנסת זחאלקה, משום שלשמחתי אתה עדיין באופוזיציה, ומשום שלשמחתי אתה אף פעם לא תהיה בגוף השלטון - - -

ג'מאל זחאלקה: אבל זה ועדת פנים, את לא יכולה להחליט.

מירי רגב: הבהרת את עמדתך.

מירי רגב: אני יכולה להחליט מה שאני רוצה במסגרת התפקידים שוועדת הפנים אחראית עליהם.

מירי רגב: ומשום שוועדת הפנים אחראית על המקומות הקדושים - - -

ג'מאל זחאלקה: אז אני מודיע לכולכם: אל תאמינו לה, אין לה סמכות.

ג'מאל זחאלקה: היא סתם עושה הצגה לתקשורת.

מירי רגב: אני לא רואה פה תקשורת, דרך אגב.

ג'מאל זחאלקה: החברים שלך מעטרת כהנים ידאגו לקולות האלה.

מירי רגב: חבל, אני מה-זה הייתי רוצה שישמעו את עמדתך ועמדתי בעניין הזה.

מירי רגב: אני מבקשת שסגן שר הדתות יעביר מסמך שמבהיר האם במסגרת התקנות שבהן הוא אישר את 20 המקומות הקדושים, ובהן הכותל המערבי הוא חלק ממקום קדוש, האם הכותל הקטן הוא חלק מהכותל המערבי או לא.

מירי רגב: בעיני הוועדה, הכותל הקטן הוא חלק מהכותל המערבי, ולכן האחריות של משרד הדתות היא גם על הכותל הקטן.

מירי רגב: אבקש הבהרה שלו בעניין הזה, כמו גם הבהרה של מזכיר הממשלה.

מירי רגב: דבר שלישי.

מירי רגב: היה ותשובת עיריית ירושלים תהיה שהם אינם מסירים את הפיגומים בגלל סוגיות ביטחוניות או הסכמים עם הירדנים, שזה בניגוד למה שאומר משרד החוץ, אז אנחנו נראה מה אנחנו עושים.

מירי רגב: אבל כרגע משרד החוץ הוא הקובע את המדיניות בקשר בינינו לבין ירדן, ועל פי זה כולם צריכים להתיישר.

מירי רגב: אם הנושא הזה לא יבוא לטיפול עד יום ירושלים, אז אני אבקש שראש עיריית ירושלים יתייחס לזה במהלך הדיון שאנחנו עושים ביום ירושלים על ירושלים בוועדת הפנים.

מירי רגב: זה יהיה חלק מהנושאים, וצריך להזמין את כל הגורמים הרלוונטיים.

מירי רגב: דבר נוסף, אני מבקשת לקבל עד סוף השבוע עדכון שהביוב טופל.

מירי רגב: דבר נוסף בפערים: השילוט לכותל הקטן.

מירי רגב: ציון, אין שילוט של הכותל הקטן.

מירי רגב: צריך להיות שילוט של הכותל קטן.

<ליאור חזן: גם נושא התאורה לא עלה.

<ליאור חזן: אנחנו מצאנו מקורות כספיים לשדרוג מערך התאורה שם, אבל זה לא נושא שעלה פה, ולכן אני - - -

מירי רגב: על ידי מי הוא היה צריך לעלות?

<ליאור חזן: את דיברת על הנושא של הביוב, של הניקיון - - -

מירי רגב: העלו את זה.

מירי רגב: מי שהעלה הרים לי להנחתה.

מירי רגב: אתה לא הרמת לי להנחתה, נרדמת בשמירה.

מירי רגב: באת לנושא שאתה אחראי עליו, ונרדמת בשמירה.

מירי רגב: מה הבעיה בנושא התאורה בכותל הקטן?

<ליאור חזן: התאורה לא ראויה.

<ליאור חזן: חשוך, מפחיד - - -

מירי רגב: מי אמור להתקין תאורה שם?

<ליאור חזן: עיריית ירושלים.

מירי רגב: זאת אומרת, אתם הבאתם את התקציב, ועיריית ירושלים אמורה להתקין את התאורה?

<ליאור חזן: לסייע לנו במקורות כספיים.

מירי רגב: בבקשה, אז גם בנושא התאורה בכותל הקטן, אני מבקשת שעיריית ירושלים תגיד לי מתי היא מתכוונת שתהיה שם תאורה.

מירי רגב: יש עוד נושא שהייתי צריכה לנחש שצריך לעלות?

<דביר הורן: בוצעו עבודות תאורה, זה לא שלא בוצעו עבודות תאורה, אבל עדיין, אפשר לשדרג.

<דביר הורן: בתחילת החודש בוצעו עבודות תאורה, אבל את כל הדרך למקום עדיין צריך להאיר.

מירי רגב: אז אני מבקשת, ציון, שתבדוק את כל סוגיית התאורה, ותחזיר לי תשובה מה קורה עם הסוגיה.

<תומר רוזנר: מנכ"ל העירייה צריך לענות לך.

מירי רגב: מנכ"ל העירייה היה צריך להיות פה היום.

<שמואל ברקוביץ: שילוט מקום קדוש.

מירי רגב: על שילוט דיברתי.

מירי רגב: דיברתי על שילוט, דיברתי על תאורה, דיברתי על פיגומים - - -

<ברכה סליי: נגישות לנכים.

<ברכה סליי: הם ריצפו מחדש וכמעט הכול נגיש לנכים, חוץ מאשר בסוף, שיש מדרגה אחת גבוהה - - -

ג'מאל זחאלקה: מה לגבי הריסת כמה בתים בדרך, בשביל הנוחות שלכם?

ג'מאל זחאלקה: אתם תהרסו בתים.

<שמואל ברקוביץ: אף אחד לא מבקש ל - - -

ג'מאל זחאלקה: אתם הורסי בתים.

<שמואל ברקוביץ: מי זה "אתם"?

ג'מאל זחאלקה: כל החבורה שלך.

מירי רגב: נגישות לנכים זה דבר חשוב.

מירי רגב: צריך לבדוק עם רשות העתיקות אם מוסיפים שם רמפה לטובת נכים.

מירי רגב: הכול צריך להיות מתואם בעניין הזה עם רשות העתיקות, ולכן אני מבקשת את עמדת רשות העתיקות בעניין נגישות לנכים בכותל הקטן.

מירי רגב: יש עוד נושא שהיה צריך לעבור עליו?

מירי רגב: חברים, אני מודה לכולם, וכפי שאמרתי בדיוניים הקודמים, כמו שאני שומרת על כך שהכומר גבריאל ימשיך להתפלל במקום הקדוש לו, בכנסייה – למרות שאתה וחברת הכנסת זועבי לא אוהבים את זה – ככה אני אדאג שגם יהודי יתפלל במקום הקדוש לו, וככה אני אדאג שגם מוסלמי יתפלל במקום הקדוש לו.

מירי רגב: כל אזרח במדינת ישראל יתפלל במקום הקדוש לו, כך נכון וראוי שיהיה.

מירי רגב: תודה רבה לכולם.